**ELŐTERJESZTÉS**

**Körmend város Önkormányzata Képviselő-testülete 2014. augusztus 14-i rendkívüli ülésére**

**Tárgy:** Körmendi Híradó kiadása kapcsán döntéshozatal

Tisztelt Képviselő-testület!

A Körmendi Híradó szerkesztését Mayer Judit látta el több mint 10 év óta a városban. Azt gondolom, hogy a felelős szerkesztő olyan tartalmú és megjelenésű lapot indított el a városban, amelyre mindenki büszke lehet. Az újság havi megjelenésével, színes elő és hátlapjával, több oldalas, színes tartalmával közel került az itt élő emberekhez, a körmendiek az újságot megszerették, és ma már onnét várják elsődlegesen a várost érintő információkat, eseményeket.

Mayer Judit 2014. július 30-i keltezéssel levelet intézett az Önkormányzathoz, melyben megköszönte az Önkormányzat feléje nyújtott bizalmát, ugyanakkor más téren megnövekedett elfoglaltságaira való hivatkozással a vele kötött szerződést 2014. augusztus 31. napjával felmondta.

Az Önkormányzat költségvetésében a feladatellátásra a fedezet egész évre biztosított, ugyanakkor gyors döntés szükségeltetik a kiadó személyét illetően. A Pannon Lapok Társaságát megkerestük érdeklődésünkkel, amely társaság –a tulajdonában lévő gazdasági társaság útján – vállalná az év hátralévő részében, havi 2 példányban az újság kiadását. Egyidejűleg meg kell indítania a közbeszerzési eljárást az illetékes bizottságnak avégett, hogy a lap megjelenése jövő évtől kezdve, egy hosszabb időbeli hatályú szerződéssel biztosított lehessen.

Kérem a tisztelt Képviselő-testületet, döntsön a határozati javaslat felől.

**HATÁROZATI JAVASLAT**

Körmend város Önkormányzata Képviselő-testülete úgy dönt, hogy 2014. szeptember –2014. december közötti időszakra a Körmendi Híradó c. városi lap kiadásával a SHOW PLUS Lapkiadó és Marketing-kommunikációs Kft-t (Veszprém, Házgyári út 12.) bízza meg azzal, hogy a feladatellátás fedezete a 2014. évi költségvetésben biztosított.

Felelős: szerződéskötésért jegyző

Határidő: szerződéskötésre 2014. augusztus 20.

Körmend, 2014. augusztus 8.

**Bebes István**

**polgármester**